แลนด์แบงก์เล็ง เพิ่มทุนรายใหญ่ รับคุยแล้ว2เจ้า
&#8220;อนันต์&#8221; ใช้วิธีเพิ่มทุนหาพันธมิตรใหม่ยกระดับไอแบงก์กิ้ง ยันไม่ยึดติดถือหุ้นใหญ่ เผยคุยแล้ว 2 ราย
29 ต.ค. 2565

“อนันต์” ใช้วิธีเพิ่มทุนหาพันธมิตรใหม่ยกระดับไอแบงก์กิ้ง ยันไม่ยึดติดถือหุ้นใหญ่ เผยคุยแล้ว 2 ราย
นายอนันต์ อัศวโภคิน ประธานกรรมการ ธนาคารแลนด์ แอนด์ เฮ้าส์ (แอลเอชแบงก์) เปิดเผยว่า แผนกลยุทธ์หาพันธมิตรมาร่วมมือนั้นไม่ใช่การขายหุ้นทิ้ง แต่จะเป็นการเพิ่มทุน และธนาคารไม่ยึดติดว่าจะต้องเป็นผู้ถือหุ้นใหญ่ตลอดไป ทุกอย่างขึ้นอยู่กับการพูดคุยและยุทธศาสตร์ของพันธมิตรที่จะเข้ามา ซึ่งปัจจุบันกลุ่มแลนด์ แอนด์ เฮ้าส์ ถือหุ้นในแอลเอช ไฟแนนเชียล กรุ๊ป กว่า 60%
ทั้งนี้ ยอมรับว่ามีผู้สนใจร่วมเป็นพันธมิตร 2-3 ราย ทั้งที่เป็นธนาคารและไม่ใช่ธนาคาร ทั้งบริษัทไทยและบริษัทต่างชาติ เบื้องต้นคุยจบไปแล้ว 1 ราย แต่ไม่สำเร็จเพราะเงื่อนไขไม่ตรงกัน ขณะนี้อยู่ระหว่างเจรจากับรายที่ 2 โดยธนาคารมีเป้าหมายว่าพันธมิตรจะต้องเสริมศักยภาพของธนาคารให้แข็งแกร่ง โดยเฉพาะด้านดิจิทัลแบงก์กิ้ง ซึ่งถือเป็นอนาคตของทุกธนาคารที่ต้องตอบโจทย์ผู้บริโภค และแอลเอชแบงก์ไม่ต้องการเป็นธนาคารรูปแบบเดิมๆ
นายอนันต์ กล่าวด้วยว่า ไม่ว่าจะมีพันธมิตรร่วมทุนหรือไม่ แต่ธนาคารยังต้องเติบโตต่อเนื่อง และในฐานะแบงก์เล็กจึงต้องเติบโตสูงกว่าตลาด โดยตั้งเป้าสินเชื่อโต 3 เท่าของจีดีพี จากในปี 2557 ที่จีดีพีเติบโต 1-2% สินเชื่อจะขยายตัวกว่า 10% ซึ่งขณะนี้ใกล้เคียงกับเป้าหมาย
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ กล่าวว่า ปกติการซื้อขายหุ้นเพิ่มทุน จะดูในราคาต่อมูลค่าทางบัญชีต่อหุ้น (P/BV) ที่ 2-2.5 เท่า จึงจะเหมาะสม ปัจจุบันแบงก์มี  P/BV ที่ระดับ 1.74 เท่า จึงเป็นความท้าทายที่ตัองผลักดันมูลค่า P/BV ให้ขึ้นสู่ระดับที่เหมาะสม